প্রধান মন্ত্রী ঝার্খন্দগী হজারিবাগতা চৎখ্রে, দিবেলপমেন্ত প্রোজেক্ত কয়া মায়খুম হাংদোকখ্রে

প্রধান মন্ত্রী শ্রী নরেন্দ্র মোদী ২০১৯গী ফেব্রুৱরী ১৭তা ঝার্খন্দগী হজারিবাগতা চৎখ্রে। মহাক্না ঝার্খন্দগীদমক দিবেলপমেন্ত প্রোজেক্ত কয়া মায়খুম হাংদোকখি। ঝার্খন্দগী রাজ্যপাল দ্রৌপদী মুর্মু, য়ুনিয়ন মিনিস্তর শ্রী জয়ন্ত সিনহা অমসুং ঝার্খন্দগী মুখ্য মন্ত্রী শ্রী রঘুবর দাসসু অতোপ্পা শক্নাইরবশিংগা লোয়ননা শরুক য়াখি। মীয়াম তিনখিবা অদুদা ৱা ঙাংলদুনা প্রধান মন্ত্রীনা হায়খি, “জাতি অসিগীদমক থৱায় থাখ্রবা ঝার্খন্দগী থৌনা ফরবা মচা শ্রী বিজয় সোরেংগী মফমদা ঐহাক্না ইকায় খুম্নবা উৎচরি। খোংথাং খুদিংদা ঐখোয়না লৈখিদ্রবা অথৌবশিংগী ইমুং মনুংশিংগী কেয়র লৌগনি।” প্রধান মন্ত্রীনা হজারিবাগ, দুমকা অমসুং পলামুদা মেদিকেল কোল্লেজশিং শঙ্গাখি। ২০১৭তা প্রধান মন্ত্রীনা কোলেজ অহুম অসিগী উরেপ উয়ুং তমখি। অনৌবা মেদিকেল কোলেজশিং অসি লুপা কোতি ৮৮৫ চংনা শাখিবনি। কোলেজ কেম্পস খুদিংমক দিসএবল ফ্রেন্দলী ওইনা শারি। মোদর্ন মেদিকেল ফেসিলিতীশিং অসিনা ঝার্খন্দগী জিলা ১১গী প্রজা কোতি ১.৫দা কানহল্লগনি। প্রধান মন্ত্রীনা হায়খি, “লমদম অসি আয়ুশ্মান ভারত য়োজনা হৌদোকখিবগী শাখি ওইরিবা ঝার্খন্দগী অদুগুম্লবা লমদম অদুনি মদুনা ঝার্খন্দদগী মীওই লিশিং কয়া য়াওনা ভারতকী মফম কয়াদা লৈরিবা মীওই লাখ কয়াদা কানবা ফংহনখ্রে। অমসুং রাজ্য অসিগী হেল্থ ইনফ্রাস্ত্রকচর ফগৎহন্নবা লেপ্পা লৈতনা হোৎনরি।” মহাক্না হজারিবাগ, দুমকা, পলামু অমসুং জমশেদপুরদা ফমুং ৫০০ লৈবা হোস্পিতাল মরিগী উরেপ উয়ুং তমখি। প্রধান মন্ত্রীনা হায়খি মদুদি হকশেল অমসুং মহিক মনাই চেন্দবা ঈশিং অসি তৎন-থানবা য়াদে। অদুনা ঝার্খন্দদা মায়খুম হাংদোক্লিবা ৱাতর প্রোজেক্তশিং অসিনা মসিগী প্রজাশিংবু অফবা হকশেল ফংহল্লগনি। প্রধান মন্ত্রীনা রামগর অমসুং হজারিবাগ জিলাশিংদা রুরেল ৱাতর সপ্লাই স্কিম মরি শঙ্গাখি। মহাক্না জিলা অনি অসিদা অহেনবা রুরেল ৱাতর সপ্লাই স্কিম তরুক অমগী উরেপ উয়ুং তমখি। মহাক্না হজারিবাগতা অর্বান ৱাতর সপ্লাই স্কিম অমগী উরেপ উয়ুংসু তমখি। লুপা কোতি ৫০০গী শেনফম অমা চংদুনা প্রোজেক্ত অসিনা হজারিবাগক্কী য়ুমথোং ৫৬০০০তা সেফ দ্রিঙ্কিং ৱাতর সপ্লাই তৌরগনি। প্রধান মন্ত্রীনা নমামী গঙ্গে ইনিসিয়েতিবকী মখাদা সাহিবগঞ্জ সেৱরেজ ত্রিৎমেন্ত প্লান্ত, অমসুং মধুসুদন ঘাৎসু শঙ্গাখি। প্রধান মন্ত্রীনা ই-নামগী মখাদা লৌমীশিংগীদমক মোবাইল ফোন লৈনবা দি.বি.তি. স্কিম হৌদোকপগী খুদম ওইনবা খনগৎলবা বেনেফিসরীশিংদা চেক মনাশিং য়েন্থোকখি। প্রধান মন্ত্রীনা হায়খি, “স্কিম অসিনা লৌমী লাখ ২৭তা কানবা ফংহল্লগনি। স্মার্তফোন অমগী মতেংগা লোয়ননা মখোয়না নুংজু নুংশাগী ই-পাও খক্তমক ফংবতা নত্তনা মহৈ মরোংগী মমল, সকারগী স্কিমশিং অমসুং লৌউ-শিংউবগী অনৌবা মওং মতৌশিংগী ই-পাওসু ফংবা ঙম্লগনি।” প্রধান মন্ত্রীনা রামগরদা নুপী খক্তগী ইঞ্জিনীয়রিং কোলেজ শঙ্গাখি। প্রধান মন্ত্রীনা হায়খি মদুদি মসি নোংপোক ভারত্তা অসিগুম্বা মখলগী অহানবা কোলেজনি অমসুং ভারত পুম্বদা অহুমশুবনি, মসিদা নুপী খক্তনা ইঞ্জিনীয়রিং তমগনি। প্রধান মন্ত্রীনা সেন্তর ফোর ত্রাইবেল স্তদিজ, অচার্য় বিনোবা ভাবে য়ুনিবর্সিতী, হজারিবাগকী উরেপ উয়ুংসু তমখি। প্রধান মন্ত্রীনা হায়খি মদুদি সবকা সাথ সবকা বিকাসনা লাইরবা, নুপী, নহারোল অমসুং ত্রাইবেলশিং য়াওনা সমাজকী সেক্সন খুদিংগী এম্পৱারমেন্ত পীরগনি। অমসুং নুপী অমসুং ত্রাইবেলশিংগী কোলেজ অসি মায়কৈ অসোমদা হোৎনরিবশিং অদুনি। প্রধান মন্ত্রীনা সরকারগী স্কুলশিংদা তম্লিবা মহৈরোইশিংগীদমক কানহা মিল্ক স্কিম হৌদোকপগী খুদম ওইনবা খনগৎলবা স্কুল অঙাংশিংদা পেক তৌরবা শঙ্গোম য়েন্থোকখি। মহৈরোইশিংনা নুমীৎ খুদিংগী শঙ্গোম মিলি লিতর ২০০ ফংগনি মদুনা মেলনৌরিশমেন্ত থেংনবদা মতেং ওইরগনি। প্রধান মন্ত্রীনা হায়খি, “অঙাং খুদিংমক্না মখোয়গী ফুল পোতেন্সিয়েল অদু রিয়েলাইজ তৌরগনি অমসুং জাতি অসিবু চাউথোকহল্লগনি হায়না ঐহাক্না থাজবা থম্লি।” প্রধান মন্ত্রীনা অমুক্কসু হন্না হায়খি মদুদি মহাক্কী সরকারনা ম্যুজিয়মশিং অমসুং মেমোরিয়েলশিংদা ঐখোয়গী নীংতম ইহৌগী ওইবা ঐখোয়গী ত্রাইবেল অথৌবশিংগী মেমোরীশিং লিদুনা থম্নবা অমসুং প্রমোৎ তৌনবা থবক পায়খৎলি। ঝার্খন্দগী বিরসমুন্দ্র ম্যুজিয়ম অসি অসিগুম্লবা খুদম অমনি।